酬陳處士詠雪歌
作者：田錫
朝代：宋

paragraphs: 潁川處士情高古，閑卧煙霞向南浦。
忘却簞瓢陋巷貧，耽嗜琴書醉歌舞。
昨日西風生凜冽，江天慘慘陰雲結。
雲色蒼黄千里同，晚來旋旋飛輕雪。
寒條黏綴生梨花，梅飄絮蕩相交加。
危樓粉飾軒窗冷，橫橋玉碾欄干斜。
高人嘯傲吟情動，醉拾江毫呵曉凍。
狂才意度若元白，滿牋靈怪如麟鳳。
因遣橘僮封寄余，門者稱有陳君書。
殿開詠雪六十字，水晶盤中明月珠。
字字纍纍可編貫，句句綿綿意不斷。
恨無瑛瓊奉報酬，勝得美人錦繡段。
君不聞吾皇在上致太平，地不藏珍天降靈。
時聞刺吏奏河清，又報諸侯賀景星。
君心幸有經綸術，休向江湖隠聲迹。
雲眠雪嘯意雖高，爭似金鑾侍赭袍。
不民虹綸十二犗，明月爲鉤釣臣鼇。